hotchpotch/miracl-hf-unified huggingface dataset:
Gibbsin energia
Gibbsin vapaaenergia, joka tunnetaan myös nimellä Gibbsin energia tai Gibbsin funktio on eräs tärkeimmistä termodynaamisista potentiaaleista. Se kuvaa suurinta mahdollista mekaanisen työn määrää, jonka termodynaaminen prosessi voi tehdä vakiopaineessa ja -lämpötilassa. Gibbsin energia on saanut nimensä keksijänsä, amerikkalaisen fyysikon Josiah Willard Gibbsin mukaan.
Klassinen termodynamiikka tutkii termodynaamisen systeemin tasapainotilan määräytymistä ja ominaisuuksia. Termodynamiikan toisen pääsäännön mukaisesti eristetty systeemi pyrkii spontaanisti kehittymään suuntaan, jossa entropia kasvaa, ja lopulta tasapainotila saavutetaan, kun entropia on saavuttanut maksimiarvonsa. Muissa kuin eristetyissä systeemeissä tasapainotila määräytyy jonkin muun potentiaalin kuin entropian ääriarvona. Käytännön teknillisissä prosesseissa usein lämpötila ja paine ovat vakioita. Tällöin voidaan osoittaa, että tasapainotila saavutetaan, kun Gibbsin energia "G" saa minimiarvon.
Gibbsin energia "G" määritellään kaavalla
jossa "H" on systeemin entalpia, "T" lämpötila ja "S" entropia tai yhtäpitävästi sisäenergian "U" avulla
Erityisen tärkeä Gibbsin energian sovellusalue on kemiallisten reaktioiden tutkiminen. Jos paine ja lämpötila reaktion jälkeen ovat samat kuin ennen reaktiota, niin reaktion tasapaino – eli yleensä lopputila – löydetään minimoimalla Gibbsin energia. Tästä voidaan määrittää reaktion lopputuotteiden koostumus: siinä esiintyvät yhdisteet ja niiden pitoisuudet, kiderakenteet ja faasit.
Käytännössä lasku on helpointa tehdä kirjoittamalla lähtöaineiden ja lopputuotteiden Gibbsin energiat koostumuksen tai osapaineen funktioina ja merkitsemällä alkutilanteen ja lopputilanteen kokonais-Gibbsin energiat yhtä suuriksi. Tästä voidaan lopputilanteen koostumus ratkaista.
Viime aikoina on alettu pohtia Gibbsin energian merkitystä elämän kannalta, sillä biologiset prosessit tapahtuvat tyypillisesti likimain vakiopaineessa ja -lämpötilassa. Toisin kuin entropiaan, Gibbsin energiaan perustuvat tarkastelut pätevät myös avoimissa systeemeissä, kunhan myös käytettävissä oleva kemiallinen potentiaali huomioidaan. Venäläinen kemisti Georgi Gladyshev on jopa ehdottanut biologisen evoluution määrittelemistä Gibbsin energiaa apuna käyttäen.
Kylomikroni
Kylomikroni on yksi lipoproteiiniluokka (kylomikronit, VLDL, LDL, IDL ja HDL), joka koostuu proteiineista, kolesterolista ja triglyserideistä. Kylomikronit kuljettavat rasvoja ruoansulatuskanavasta imukudosta pitkin verenkiertoon. Veren mukana ne siirtyvät maksaan jatkokäsittelyyn.
Selkäydinhermo
Selkäydinhermot () koostuvat etu- ja takajuuresta, jotka yhtyvät toisiinsa selkäytimen ulkopuolella tullessaan ulos nikamien välistä. Etujuuresta lähtee motoristen neuronien aksoninhaarat ja takajuuresta tulee sensoristen neuronien aksoninhaarat. Yhdyttyään selkäydinhermo jakaantuu etu- ja takahaaraan, joissa kummassakin on motorisia sekä sensorisia hermoja. Etuhaara on huomattavasti takahaaraa paksumpi. Takahaarat hermottavat selän ihoa ja lihaksia. Etuhaarat puolestaan muodostavat ääreishermostoon kuuluvia hermopunoksia. Rintahermojen etuhaaroista lähtee kylkivälihermoja, jotka kulkevat jokaiseen kylkiluuväliin. Kylkivälihermo hermottaa rintakehän lihaksia ja ihoa.
Selkäydinhermoja on yhteensä 31 paria ja niitä lähtee kunkin selkärangan nikaman alta yksi pari, mutta ensimmäinen pari tulee esiin heti kallon alta. Selkäydinhermot jaetaan kaula- (C1–C8), rinta- (T1–T12), lanne- (L1–L5), risti- (S1–S5) ja häntähermoihin (C0).
Neljä ylintä kaulahermon etuhaaraa muodostavat kaulapunoksen, josta lähtee muun muassa palleahermo. Neljä alinta kaulahermoparia muodostavat yhdessä ylimmän rintahermon etuhaaran kanssa hartia- eli olkapunoksen, joka hermottaa yläraajoja. Sen haaroista kainalohermo hermottaa hartian lihaksia ja olkavarren ihoa, lihas-ihohermo hermottaa hauislihasta ja kyynärvarren ihoa, värttinähermo hermottaa olkalihasta ja sormien ja ranteen ojentajalihaksia. Lanne-ristipunoksen muodostavat puolestaan lanne- ja ristihermojen etuhaarat. Lanne-ristipunos hermottaa alaraajoja ja sen ihoalueita.
Tetrahydrokannabinoli
Tetrahydrokannabinoli eli THC, Δ-THC on kannabiksen pääasiallinen kannabinoideihin kuuluva psykoaktiivinen yhdiste. Raphael Mechoulam ja Yechiel Gaoni eristivät tetrahydrokannabinolin Weizmann-instituutissa Rehovotissa, Israelissa vuonna 1964. THC on rasvaliukoinen.
THC hajoaa elimistössä varsin monia teitä ja sillä onkin yli sata metaboliittia, kuten on muutamalla muullakin tunnetulla kannabinoidilla. Kannabinoidien, etenkin THC:n, hajoamisesta ilmeisesti vastaa sytokromientsyymi P450 2C9. Tämä entsyymi toimii katalyyttina delta-9-THC:n hajoamiseksi 11-hydroksi-delta-9-THC:ksi, joka on itse delta-9-THC:tä psykoaktiivisempi. Tämä selittänee sen, että joskus kannabiksen vaikutus alkaa tuntua voimakkaammin vasta minuuttien kuluessa polttamisesta, eikä välittömästi, kuten useiden muiden poltettavien psykoaktiivisten aineiden kohdalla. Lisäksi syödystä kannabiksesta huomattavasti suurempi osuus delta-9-THC:stä metaboloituu 11-hydroksi-delta-9-THC:ksi, joka luonnollisesti vaikuttaa päihtymyksen vahvuuteen ja kvalitatiivisiin ominaisuuksiin.
11-hydroksi-delta-9-THC hajoaa puolestaan delta-9-THC-11-oic-hapoksi, joka on pääsääntöinen metaboliatuote kannabiksella ja poistuu suurimmalta osin ulosteessa (yli 60 %) ja virtsan kautta (~30 %). Tämä metaboliitti on myös yleisimmin huumetesteissä hyödynnettävä molekyyli, jonka huumetesterit havaitsevat. Yksikään THC:n metaboliiteista ei ole vesiliukoinen, vaan samoin kuin THC, useat sen metaboliitit ovat rasvaliukoisia ja liukenevat solukalvojen lipideihin. Rasvaliukoisuus ja solukalvoille liukeneminen aiheuttavat sen, että isolla osalla kannabiksen metaboliiteista on suhteellisen pitkä puoliintumisaika kehossa. Kannabiksen käyttömäärä ei näytä vaikuttavan metaboliaan merkittävästi, mutta metaboliittien kasautuminen solukalvoille johtaa kroonisilla käyttäjillä varsin pitkiin metaboliittien kehosta häviämisaikoihin ja siten myös käyttö näkyy testeissä sitä pidempään mitä kauemmin kannabista on käytetty yhtäjaksoisesti.
Mepis
Mepis on eräs Linux -käyttöjärjestelmän jakelupaketti. Sen perusti Warren Woodford, ja ensimmäinen versio ilmestyi toukokuussa 2003.
Mepis on aiemmin pohjautunut Debianiin, mutta versiossa 6.0 se siirtyi Ubuntu-pohjaiseksi. Versiossa 7.0 se siirtyi takaisin Debian-pohjaiseksi. Mepis-Linux on helppokäyttöinen käyttöjärjestelmä, joka käyttää työpöytäympäristönään KDE:tä
Vuonna 2013 Mepiksen kehitys laitettiin tauolle, kun Mepis yhdistyi AntiX-jakelun kanssa, muodostaen uuden yhteisen jakelun nimeltään MX-Linux.AntiX on Mepis-järjestelmän pohjalta tehty kevytversio, joka soveltuu vanhemmille koneille.
Dartmoorinponi
Dartmoorinponi on melko pienikokoinen, mutta vahvarakenteinen brittiläinen ponirotu, joka on kotoisin Devonin alueelta. Se on yksi tunnetuimmista englantilaisista poniroduista ja läheistä sukua exmoorinponille. Kokonsa ja luonteensa vuoksi se on erinomainen ratsu lapsille.
Dartmoorinponin säkäkorkeus on 118–127 cm. Sillä on pieni pää, pitkät harja- ja häntäjouhet, valppaat korvat sekä ystävälliset silmät. Sen lavat ovat irtonaiset ja liikkeet rennot. Dartmoorinponi on väriltään ruunikko (yleensä tummanruunikko), musta, rautias, kimo tai päistärikkö.
Rotu on melko harvalukuinen: Maailmassa on arviolta 5000 dartmoorinponia. Suomessa niitä on vain yksittäisiä. Suomessa on ollut kantakirja dartmooreille, mutta siihen on merkitty vain yksi ori ja neljä tammaa (joista viimeinen vuonna 1991).Dartmoorinponi Hevosmaailma.netissä
Natural History Museum
Natural History Museum on yksi kolmesta suuresta museosta Exhibition Roadin varrella Lontoon Etelä-Kensingtonissa. Kaksi muuta ovat Science Museum ja Victoria and Albert Museum. Natural History Museumin pääsisäänkäynti on Cromwell Roadilla. Museo avattiin vuonna 1756, ja nykyisellä paikallaan se on ollut vuodesta 1881 lähtien. Museon kokoelmissa on noin 70 miljoonaa kappaletta erilaisia tavaroita elämän ja tieteen aihepiireistä. Pääkokoelmia on viisi: kasvitiede, hyönteistiede, geologia, paleontologia sekä eläintiede. Museossa on myös villieläinpuutarha, joka sisältää alkuperäisiä eläin- ja kasvilajistoja.
Natural History Museum on Euroopan arvostetuin systemaattisen biodiversiteettitutkimuksen keskus. Sen muita tutkimusalueita ovat muun muassa biolääketiede, maapallon kehitys, ekologiset prosessit, kasvi- ja eläinkunta sekä evoluutio.
Alan Partridge
Alan Partridge on kuvitteellinen televisio- ja radiojuontaja, jota esittää Steve Coogan ja on tämän sekä Armando Iannuccin yhteistyönä syntynyt luomus. Partridge on itsekeskeinen, huomionhakuinen, ennakkoasenteinen ja pinnallinen, mutta ennen kaikkea hän haluaa kaikkien tietävän mikä erinomainen juontaja hän on. Kapulana Partridgen rattaissa on kuitenkin mediakenttää dominoiva BBC, jonka työntekijät hän on luvannut omatoimisesti ajaa linja-autolla alas kallionkielekkeeltä.
Alan Gordon Partridge syntyi 2. huhtikuuta 1954 Norwichissa, Englannissa. Hänen uransa radiossa alkoi sairaalan keskusradion DJ:nä. Radio Norwich palkkasi Partridgen urheilureportterikseen, ja 1988 Partridge valittiin aseman "vuoden urheilureportteriksi". Ajan mittaan miehen tie johti ensimmäiseen televisiosarjaan, BBC:n ajankohtaissatiiriin "The Day Today" (1994), jossa hän selosti sellaisia tapahtumia kuin Ranskan ympäriajo: "...muistuttaa hullulla tavalla karjaa - mutta karjaa jolla on polkupyörät."
Partridgen uran tähänastinen huippu oli kun hänen juontamansa keskusteluohjelma "Knowing Me, Knowing You with Alan Partridge" siirtyi radiosta televisioon 1994. Sarja loppui kuitenkin traagisella tavalla yhden sen vieraan kuolemaan. Kun keskusteluohjelma päättyi, Partridge pystyi jo aavistamaan: "En koskaan enää keskustele!" Partridgen comeback-yrityksiä seurattiin dokumentaarisessa televisiosarjassa "I'm Alan Partridge" (1997). Yleisradio on esittänyt Partridgen sarjoja nimellä "Kukkona tunkiolla".
Partridgen konservatiivinen elämäntyyli joutui koetukselle hänen hävittyä televisioruudusta. Kun BBC:ltä ei herunut toista sarjaa, olivat taloudelliset uhraukset välttämättömiä. Partridge joutui erottamaan Peartree Productions -tuotantoyhtiönsä henkilökunnan, mutta onnistui pitämään kiinni Roveristaan. Samaan syssyyn kariutui avioliitto, ja Partridge vietti puoli vuotta motellissa. Partridge piti motellia mitä parhaimpana ratkaisuna sillä se sijaitsi tarkalleen puolivälissä reittiä Norwich-Lontoo.
"I'm Alan Partridge" palasi 2002 ja seurasi Toblerone-riippuvuudesta selvinnyttä Partridgea, joka markkinoi omaelämäkertaansa "Bouncing Back" ja juonsi yritysvideoita. "Kun palkkaatte minut, ette saa vain jotain tyyppiä halvassa puvussa, joka oli joskus telkkarissa - no, saatte, mutta saatte myös Äänen."
Omaelämäkerran ilosanoma Partridgen paluusta ei kiirinyt kirjallisuuden ystäville, vaan myymättä jääneet kirjat keitettiin selluksi. Kirjan huono menekki oli Alanista käsittämätöntä, sillä olihan "itse" Shakin' Stevens kuvaillut teosta sanoilla ""lovely stuff"". Parhaillaan Partridge työstää science fiction -romaania, vedenalaisesta East Angliasta kertovaa "Angliageddonia".
Alan Partridgella on kaksi lasta entisen vaimonsa Carolin kanssa, poika Fernando ja tytär Denise ("Minulla on tapaamisoikeus, mutta lapset eivät halua tavata minua!"). Partridgen viimeisin tiedetty tyttöystävä on ukrainalainen Sonja, joka on häntä 14 vuotta nuorempi.
Ptolemaios IV
Ptolemaios IV Filopator (, 244–204 eaa.) oli Egyptin faarao 221-204 eaa. Hänen vanhempansa olivat Ptolemaios III ja Berenike II. Hänen aikanaan Ptolemidien hallitseman Egyptin kukoistus kääntyi laskuun.
Noustessaan valtaistuimelle Ptolemaios IV otti lisänimekseen Filopator, ”isäänsä rakastava”. Ptolemaios oli heikko hallitsija, joka oli aina neuvonantajiensa vallassa. Tärkeitä neuvonantajia olivat muun muassa Agathokles ja Sosibios. Sosibioksen ansiosta Ptolemaios IV antoi teloittaa oman äitinsä Berenike II:n ja useita muita sukulaisiaan. Sosibioksen sanotaan olleen myös Arsinoe III:n murhan takana. Vaikka Ptolemaios IV oli heikko hallitsija, voittivat egyptiläiset seleukidien joukot Rafian taistelussa vuonna 217 eaa. Ptolemaios IV oli tuolloin ilmeisesti itse paikalla.
Vuonna 215 eaa. Ptolemaios meni naimisiin siskonsa Arsinoe III:n kanssa. Pojastaan Ptolemaios V:stä hän teki hallitsijakumppaninsa vuonna 210 eaa. Vuonna 205 eaa. Ylä-Egypti kapinoi häntä vastaan faarao Horwenneferin ja Ankhwennefer johdolla. Kapinallinen Ylä-Egypti pysyi itsenäisenä miltei kaksikymmentä vuotta.
Ptolemaios IV:stä kertoo Raamatun apokryfi­kirjoihin kuuluva Kolmas makkabilaiskirja.
Käänteinen miehitys
Käänteinen miehitys eli populaatioinversio tarkoittaa sitä, että systeemissä hiukkaset ovat jakaantuneet siten, että ylemmällä energiatilalla on enemmän hiukkasia kuin alemmalla. Tällainen tilanne on potentiaalisesti epästabiili ja siitä voidaan saada energiaa ulos. Tärkein populaatioinversion sovellus on lasereissa.
Laser perustuu siihen että väliaineeseen saadaan energiapumppauksella aikaan tilanne jossa esimerkiksi energeettisesti viritettyjä atomeja on enemmän kuin perustilalla olevia atomeja. Kun aineeseen tulee valokvantti, se indusoi virittyneen atomin relaksaation perustilalle. Tässä vapautuu energia valokvanttina, joka on identtinen alkuperäisen fotonin kanssa. Näin populaatioinversio on saanut aikaan valon vahvistumisen.
Valobakteeri
Valobakteerit ovat gram-negatiivisia, yleisesti merissä esiintyviä bakteereita. Tunnetuin niistä on "Vibrio fischeri" -niminen organismi, mikä tuottaa näkyvää valoa osana normaalia aineenvaihduntaa. Valobakteereita käytetään ympäristöntutkimuksessa. Mittauksissa bakteerin aineenvaihduntaa häiritään altistamalla se haitallisille aineille tai näytteille. Bakteerien valontuoton vähenemistä mitataan luminometrilla eli laitteella, joka pystyy mittaamaan hyvin pieniä valomääriä.
Valobakteereilla saadut mittaustulokset ovat usein vertailukelpoisia ravintoketjussa korkeammalla olevien organismien kuten vesikirppujen ja kalojen kanssa tehtyihin tuloksiin. Vaikka bakteeritesteillä ei voida korvata kaikkia monisoluisilla eliöillä tehtyjä kokeita, sillä on selviä etuja toksisuustestauksessa. Menetelmä on nopea, tarvittava näytemäärä pieni ja bakteerien käyttöön ei liity eettisiä ongelmia.
Matti Mäntylä
Matti Juhani Mäntylä (s. 9. joulukuuta 1945 Turku) on suomalainen näyttelijä, joka on toiminut pisimpään Porin Teatterissa. 2010-luvun keskivaiheilla eläkkeelle jäänyt Mäntylä on toiminut sen jälkeenkin Porin Teatterisäätiön hallituksen puheenjohtajana.
Mäntylä on valmistunut Tampereen yliopiston näyttelijätyökurssilta teatteritaiteen maisteriksi. Hän tuli Porin Teatteriin vuonna 1975 näyteltyään sitä ennen Vaasassa ja Tampereella. Hän on työskennellyt myös Jyväskylässä, Kotkassa ja Helsingissä.
Matti Mäntylän merkittäviä teatterirooleja Porissa ovat olleet "Kirsikkapuiston" Leonid Andrejevits Gajev 2004, "Poltetun oranssin" tohtori Fromm 2005, "Mestariluokan" Stalin 2009 ja "Kauppamatkustajan kuoleman" Willy Loman 2007. 2010-luvun alkuvuosina hän toimi ohjaajana Vaasan kaupunginteatterissa. Vuonna 2017 hän teki sairauslomalta toivuttuaan Porissa roolin "Tuntemattoman sotilaan" majuri Sarastienä.
Mäntylä on nähty myös useissa suomalaisissa elokuvissa ja televisiosarjoissa, kuten vuoden 1997 suositussa Ylen kausisarjassa "Vuoroin vieraissa". Elokuvarooleja hän on tehnyt monissa Visa Mäkisen ja Timo Koivusalon ohjauksissa.
Mäntylän puoliso on näyttelijä Kielo Tommila.
Luminometri
Luminometri on laboratorioissa käytettävä mittalaite, jolla voidaan mitata erittäin pieniä valomääriä reaktioista jotka tapahtuvat koeputkessa joko bioluminesenssin tai kemiluminesenssin seurauksena. Luminometri toimii siten, että valokvantti saa aikaan signaalin monistumisen valomonistinputkessa. Monistunut signaali rekisteröidään.
Markkinoilla on myös puolijohdetekniikkaan perustuvia valodiodiluminometreja, mitkä soveltuvat esimerkiksi hygieniatestien tekemiseen bioluminesenssiin perustuvilla ATP-testeillä.
Marcus Hahnemann
Marcus Hahnemann (s. 15. kesäkuuta 1972 Seattle, Washington, Yhdysvallat) on uransa lopettanut yhdysvaltalainen jalkapallomaalivahti.
Hahnemann aloitti ammattilaisuransa vuonna 1994 Seattle Soundersin joukkueessa. Kolme vuotta myöhemmin hän siirtyi Major League Soccer -liigan Colorado Rapidsiin. Vuonna 1999 hän teki sopimuksen Englannin 1. divisioonassa pelanneen Fulhamin kanssa. Fulhamissa Hahnemann ei saanut peliaikaa, vaan lainattiin vuonna 2000 ensin Rochdaleen ja sitten Readingiin, jonne hän myöhemmin siirtyi pysyvästi. Hahnemann on ollut Readingin ykkösmaalivahti siitä lähtien. Hän on noussut Readingin kannattajien suosioon muun muassa heittämällä pelipaitansa joka ottelun jälkeen katsojille. Kun joukkueen johto kielsi Hahnemannia tekemästä tätä säästösyihin vedoten, hän alkoi ostaa paitansa omilla rahoillaan ja jatkoi tapaansa. Vuonna 2006 kauden päätteeksi hänet valittiin Mestaruussarjan tähdistökentälliseen Readingin noustessa Valioliigaan.
Kesällä 2009 Hahnemann siirtyi ilmaiseksi Readingista Mestaruussarjan kaudella 2008-09 voittaneeseen Wolverhampton Wanderersiin, joka myös nousi Englannin Valioliigaan kaudeksi 2009-10. Hahnemanin on tarkoitus toimia ohjaajana Wolvesin nuoremmille maalivahdeille Wayne Hennesseylle ja Carl Ikemelle. Aikaisemmin Wolves oli hankkinut kokeneen 26-vuotiaan serbialaisen Nenad Milijašin keskikentälle Belgradin Punaisesta Tähdestä. Hahnemann teki Wolvesin kanssa vuoden mittaisen sopimuksen.
Hahnemann pelasi Yhdysvaltain maajoukkueessa ensimmäisen kerran vuonna 1994. Hänet nimettiin maajoukkueeseen Saksan MM-kisoihin 2006.
NST
NST on lappeenrantalainen salibandyn erikoisseura, joka on perustettu vuonna 1994. Kaudella 2013–2014 NST:n miehet pelaavat Suomen korkeimmalla sarjatasolla salibandyliigassa ja naiset naisten salibandyliigassa. Seuralla on juniorijoukkueita A-E ikäluokissa sekä pojissa että tytöissä.
Seura perustettiin vuonna 1994 nimellä Nakkisormet ry. Mitä ilmeisimmin nimeä ehdotti alun perin Teemu Hänninen. Sen tarkoituksena oli kuvata mailaa käsitteleviä kömpelöitä käsiä. Nimestä käytettiin aluksi lyhennystä NaSo, mutta se muuttui muotoon NST. Vuodesta 2001 yhdistyksen virallinen nimi on ollu NST-Lappeenranta ry. Seuran pohjana oli kolme sählykerhoa: "Nakkisormet", "SBC Loosers" ja "Säkittäjät".
Keväällä 1996 salibandyseurat Sammonlahden Pojat (SamPo) ja Sammonlahden Bandy (SamBa) sulautuivat seuraan. SamPo:n miehet ja A-nuoret sekä SamBa:n naiset siirtyivät pelaamaan seuran nimellä. Miehet saivat SamPon sarjapaikan II-divisioonasta kaudelle 1997-98, jonka päätteeksi NST nousi I-divisioonaan. Naiset puolestaan saivat SamBa:n paikan I-divisioonasta.
Miehet voittivat heti ensimmäisellä I-divisioonakaudellaan pohjoislohkon ja nousivat salibandyliigaan voittamalla etelälohkon toiseksi sijoittuneen SBS Porin. Miehet ehtivät pelata kaksi kautta liigaa, ennen kuin kauden 1999–2000 päätteeksi karsiutui takaisin I-divisioonaan. Kaudella Kausi 2000–2001 naiset voittivat oman I-divisioonan lohkonsa, mutta nousu liigaan jäi haaveksi NST:n jäädessä I-divisioonan loppusarjassa kolmanneksi. Kausi 2001–2002 toi kuitenkin naisille sarjapaikan liigassa, jossa joukkue on pelannut näihin päiviin asti.
Kaudella 2002–2003 miehet selviytyivät Suomen Cupin finaaliin, mutta hävisivät siellä Josballe lukemin 19-4. Miehet olivat pelanneet liigakarsinnoissa kolme kertaa, ennen kuin kauden 2004–2005 lopuksi sen onnistui nousemaan takaisin liigaan. Samalla kaudella myös naiset voittivat ensimmäisen SM-mitalinsa ollen pronssilla. Menestys jatkui kuitenkin heti seuraavalla kaudella kun naiset voittivat seuralle ensimmäisen Suomen mestaruuden ja olivat Suomen Cupissakin hopealla. Kausi 2006–2007 toi naisille SM-hopean ja Euroopan cupin pronssin.
NST:n puheenjohtajat23 mitalia SM-sarjoissaNST pelaa kotiottelunsa Lappeenrannan urheilutalolla. Sen katsojakapasiteetti on maksimissaan 2000 katsojaa ja kentän koko on 40m x 20m 
NST:n toiminnasta vastaa vuonna 2001 perustettu NST-Lappeenranta ry
Eragon (elokuva)
Eragon on vuonna 2006 ensi-iltansa saanut Stefen Fangmeierin ohjaama fantasiaelokuva, joka perustuu Christopher Paolinin samannimiseen kirjaan vuodelta 2003.
Eragon-niminen 17-vuotias poika löytää metsästysretkellään sinisen kiven, joka osoittautuukin myöhemmin lohikäärmeen munaksi. Lohikäärmeen kuoriuduttua Eragon piilottaa sen metsään. Ra’zacit hyökkäävät Eragonin kotiin tavoitteenaan saada lohikäärmeen muna ja Eragonin eno kuolee hyökkäyksessä. Eragon päättää kostaa Ra’zaceille ja lähtee yhdessä Saphiran ja Tarinankertoja Bromin kanssa kostoretkelle. Ra’zacien löytäminen ei ole helppoa, mutta myöhemmin, kun nämä ovat vaeltaneet jo pitkän matkaa ra’zacien perässä, Dras-Leona-nimisen kaupungin ulkopuolella ra’zacit pääsevät yllättämään toverukset. Brom saa veitsen kylkeensä ja kuolee myöhemmin luolassa, jolloin paljastuu että hän on entinen lohikäärmeratsastaja. Kuvaan astuu myös Murtagh, joka on pakolainen ja valapatto-Morzanin poika. Vardenien ja Urgalien sota syttyy ja Eragon ja Saphira tempautuvat siihen mukaan. Vardenit lyövät urgalit ja Eragon onnistuu tappamaan varjo Durzan lävistämällä tämän sydämen. Sota kuningasta vastaan on alkamassa.
Elokuva sai pääosin kielteisiä arvosanoja. Kirjasarjan fanit arvostelivat elokuvaa liian isoista eroavaisuuksista kirjoihin.
Antti O. Arponen
Antti Olavi Arponen (3. toukokuuta 1950 Sippola – 30. maaliskuuta 2015 Lappeenranta) oli suomalainen toimittaja ja tietokirjailija. Hän kirjoitti ja toimitti yksin tai yhdessä muiden kanssa yli 50 urheilukirjaa. Arponen oli koulutukseltaan humanististen tieteiden kandidaatti (1973) pääaineenaan Suomen historia.
Arponen oli Suomen Urheilumuseon johtaja 1977–1979 ja Suomen Urheilulehden päätoimittaja 1980–1981. Hän toimi Kuopiossa Savon Sanomien kaupunkilehti Viikkosavon päätoimittajana 1981–1985 ja Oikea Asema -paikallisradioaseman päätoimittajana 1985–1986. Vuosina 1986–2004 hän työskenteli Lappeenrannassa sanomalehti Etelä-Saimaan toimituspäällikkönä, urheilutoimituksen esimiehenä ja erikoistoimittajana. Vuosina 2004–2012 Arponen työskenteli Karjala-lehden päätoimittajana Lappeenrannassa. Hän jäi sairauseläkkeelle vuoden 2012 alusta.
Arponen oli Suomen urheilutietäjien yhdistyksen puheenjohtaja 1997–2003 ja sijoittui lukuisia kertoja palkinnoille Urheilutiedon SM-kilpailuissa ja oli niissä myös kysymysten tekijänä ja tuomarina. Arponen oli kysymysten tekijänä myös vuodesta 2007 alkaneissa Suomen ja Viron urheilutietäjien maaotteluissa.
Arponen oli puheenjohtajana useissa urheiluseuroissa: Pajamäen Pallo-Veikoissa Helsingissä 1978–1981, Lappeenrannan Hiihtäjissä 1988–1991, Taipalsaaren Veikoissa 1993–1995 ja salibandyseura NST:ssä Lappeenrannassa 2003–2004.
Arponen toi julkisuuteen Lappeenrannan ”Huhtiniemen mysteerin” eli Huhtiniemessä tapahtuneiksi epäillyt sodanaikaiset suomalaissotilaiden teloitukset. Aihetta käsitteli myös Arposen kirjoittama "Teloitetut" (yhdessä Martti Meurosen kanssa 2006). Epäilyille ei myöhemmissä tutkimuksissa löytynyt pohjaa. Vuoden 1918 tapahtumia Lappeenrannassa Arponen käsittelee teoksessa "Koston kevät" (Marko Tikan kanssa 1999). Joulukuussa 2007 Arponen julkaisi muistelmateoksensa "Urheilua, kirjoja, elämää".
Arponen on ollut Lappeenrannan kaupunginvaltuuston ja kaupunginhallituksen jäsen. Hän kuului sitoutumattomaan Myö-ryhmään.
Vuonna 2010 hän sairastui suolistosyöpään, johon hän kuoli 30. maaliskuuta 2015. Vuodesta 2011 Arponen kuului Suomen Suolistosyöpäyhdistys Coloresin hallitukseen. Vuosina 2009–2012 hän oli Etelä-Karjalan sosiaali- ja terveyspiirin hallituksen jäsen.
Arponen oli Suomen Sitoutumattomat -yhdistyksen varapuheenjohtaja 2008–2009 ja puheenjohtaja 2010 sekä Suomen Urheiluhistoriallisen Seuran varapuheenjohtaja vuodesta 2008.
Helge Nygrenin palkinnon Vuoden urheilukirjasta (Suomen Urheilumuseosäätiö) Arponen on saanut vuosina 1996 ja 2006. Helmikuussa 2009 hänelle myönnettiin Suomen liikuntakulttuurin ja urheilun kultainen ansioristi. Teollisuuden ja liikkeenharjoittajien seura Pamaus myönsi Arposelle vuonna 2011 elämänurapalkinnon (10 000 euroa) karjalaisuuden ja karjalaisen kulttuurin hyväksi tehdystä työstä. Hän oli muun muassa Jääski-seuran sihteerinä ja puheenjohtajana sekä Jääski-Säätiön hallituksen puheenjohtajana. Lappeenrannan Kilta myönsi Arposelle Pro Lappeenranta -mitalin 2014.
Dave Alexander
Dave Michael Alexander (3. kesäkuuta 1947 – 10. helmikuuta 1975) oli yhdysvaltalainen muusikko. Hän tuli tunnetuksi garage rock/protopunk-yhtyeen The Stoogesin alkuperäisenä basistina.
Dave Alexanderin perhe muutti Ann Arboriin 1960-luvulla. Dave tapasi siellä Ron ja Scott Ashetonin, joista tuli hänen hyviä ystäviään. Hänet tunnettiin lempinimellä "Zander". He kävivät samaa high schoolia, jonka Dave tosin keskeytti jo ensimmäisenä koulupäivänään. Ron myi moottoripyöränsä vuonna 1965, josta saaduilla rahoilla hän ja Dave matkustivat Englantiin katsomaan ihailemiensa The Whon sekä The Beatlesin konsertteja.
Dave sekä Ashetonin veljekset tapasivat Iggy Popin ja perustivat The Stooges-yhtyeen vuonna 1967. Dave oli yhtyeen basisti. Hän ei ollut soittanut aikaisemmin, mutta oppi bassonsoiton nopeasti ja osallistui sen jälkeen yhtyeen kappaleiden sovittamiseen ja säveltämiseen. Hän soittaa yhtyeen kahdella ensimmäisellä albumilla "The Stooges" ja "Fun House". Dave sävelsi Iggyn ja Ronin kanssa yhtyeen kappaleet "We Will Fall", "Little Doll", "Dirt" ja "1970".
Dave erotettiin yhtyeestä rankan huumausaineiden käytön takia elokuussa 1970. Viimeisessä konsertissa The Stooges joutui esiintymään suuren yleisön kanssa, ja Davea jännitti tämä. Jännitystä lievittääkseen Dave nautti alkoholia, rauhoittavia lääkkeitä sekä poltti pilveä. Konsertin alkaessa hän oli unohtanut yhtyeen kappaleet. Iggy Pop ei voinut sietää tätä ja erotti Daven. Hän ei ollut koskaan erityisemmin pitänyt basististaan, jolla oli mielenterveysongelmia ja joka oli juonut alkoholia jo nuoresta alkaen.
Tultuaan erotetuksi The Stoogesista Dave päätti uransa musiikkialalla ja muutti takaisin vanhempiensa luokse. Hänen alkoholisminsa paheni. Hieman ennen kuolemaansa Dave sijoitti perimäänsä rahaa osakemarkkinoihin ja tienasi sen avulla.
Dave kuoli 27-vuotiaana keuhkoödeemaan 10. helmikuuta 1975. Hän oli joutunut sairaalaan haimatulehduksen vuoksi, jonka syyksi arvioitiin liiallinen alkoholin käyttö.
Nuori Kettu
Nuori Kettu () on King Features Syndicaten julkaisema sarjakuva. Sitä julkaistaan jopa 400 sanomalehdessä ympäri maailmaa. Sarjan luoja on Bob Weber Jr. Nuori Kettu ratkoo salapoliisimysteereitä yhdessä avustajansa Herkko Hiiren kanssa. Suomessa Nuorta Kettua on julkaistu Ilta-Sanomissa. Sarja on suunnattu lapsille. Lukija saa etsiä kuvasta ratkaisevan vihjeen, joka paljastaa syyllisen, tai rikoksen tekotavan.
Suomenkielinen nimi "Nuori Kettu" lienee väännös television etsiväsarjasta Vanha Kettu. Englanninkielinen nimi Slylock viittaa puolestaan sanaan "sly" eli ovela ja salapoliisi Sherlock Holmesiin.
Weberin Nuori Kettu ja Comics For Kids saivat Parent's Choice Approval Commendation -palkinnon Parent's Choice Foundationilta.
The Slylock Fox and Comics for Kids -nettisivu palkittiin USA TODAY:n Educational Best Bet Awardilla vuonna 1999.
The Island
The Island on vuonna 2005 ensi-iltansa saanut Michael Bayn ohjaama scifi-/toimintaelokuva. Pääosia näyttelee muun muassa Ewan McGregor, Scarlett Johansson ja Sean Bean.
Elokuvassa on selvissä kohdissa näkyvissä Microsoftin mainoksia MSN:stä ja muista palveluista, joten Microsoft on lopputekstienkin mukaan yksi elokuvan sponsoreista.
Lähitulevaisuudessa erään Yhdysvaltain autiomaan alla elää pieni hyvin järjestäytynyt ihmisyhteisö. Heidän joukossaan on tavallisia asukkaita, ja heitä ohjaavaa henkilökuntaa. Asukkien muistiin on tallennettu tieto, että maailma olisi saastunut ja uudet tulokkaat yhteisöön olisivat onnekkaita selviytyjiä, kun todellisuudessa heidät on kloonattu. Kyseessä on lääketieteen uusin saavutus kloonata oikeassa maailmassa eläville ihmisille uusia elimiä. Nämä asukit elävät mahdollisimman valvotusti ja terveellisissä oloissa, jotta heidän kehostaan voitaisiin ottaa elimiä tämän isännälle, joka on hankkinut vakuutuksen. Vakuutuksia on tarjolla vain varakkaammille. Aina kun asiakas tarvitsee jonkin elimen kloonatulta, kloonille kerrotaan, että hän on voittanut matkan paratiisisaarelle – ”The Islandille” – eikä hän palaa koskaan.
Lincoln Six Echo (Ewan McGregor) on jo jonkin aikaa miettinyt ja kyseenalaistanut yhteisön toimintaa. Hän saa selville, että on olemassa ulkomaailmakin. Yhdessä Jordan Two Deltan (Scarlett Johansson) kanssa he pystyvät pakenemaan ulos maanalaisesta säiliöstään tavallisen yhdysvaltalaisen kansan pariin. Viranomaiset perässään he haluavat paljastaa, että heidät on kloonattu ja kaikki yhteisön asukit tullaan tappamaan rahasta. He matkustavat Lincolnin asiakkaan luokse, ja vaativat apua. Lopulta toisiinsa rakastunut pari selviää koitoksista, ja palaa takaisin yhteisöön vapauttamaan muutkin. Räjähdysten ja ovelan juonen jälkeen kaikki kloonatut pääsevät ensimmäistä kertaa elämässään ulkomaailmaan.
Eddie Pope
George Edward "Eddie" Pope (s. 24. joulukuuta 1973 Greensboro, Pohjois-Carolina) on yhdysvaltalainen jalkapalloilija. Pelipaikaltaan hän oli puolustaja.
Pope aloitti jalkapallouransa opiskellessaan Pohjois-Carolinan yliopistossa. D.C. United valitsi hänet MLS College Draftissa toisella kierroksella, ja hän aloitti D.C. Unitedissa vuonna 1996. Ensimmäisellä kaudellaan Pope oli mukana voittamassa MLS:n mestaruutta. Toisella kaudellaan hänet valittiin liigan vuoden puolustajaksi, kun D.C. United voitti toisen peräkkäisen liigamestaruutensa. Vuonna 1998 Pope oli Unitedin mukana voittamassa CONCACAF Champions Cupia ja CONCACAF Interamerican Cupia. Vuosina 1999 ja 2000 hän kärsi loukkaantumisista, mutta siitä huolimatta hänet valittiin MLS:n tähdistöotteluun molempina vuosina. Vuonna 2001 hän pelasi jälleen liigan tähdistöottelussa, vaikka oli monesti sivussa loukkaantumisten takia kauden aikana. Vuonna 2002 loukkaantumisista kärsinyt Pope siirtyi MetroStarsiin. Kauden 2004 jälkeen hän siirtyi MLS-liigan Real Salt Lakeen.
Pope oli mukana Yhdysvaltain jalkapallomaajoukkueessa Atlantan kesäolympialaisissa. Hän pelasi ensimmäisen maaottelunsa 10. marraskuuta 1996 Trinidad ja Tobagoa vastaan. Pope oli mukana vuoden 1998 CONCACAF Gold Cupissa, jossa Yhdysvallat yllätti Brasilian ja selvisi turnauksen loppuotteluun. Hän pelasi kahdessa ottelussa Ranskan MM-kisoissa 1998. Vuonna 2002 Pope oli jokaisessa viidessä Yhdysvaltojen MM-kisoissa pelaamissa otteluissa avauskokoonpanossa. Hän oli mukana maajoukkueessa myös Saksan MM-kisoissa 2006, joissa hän pelasi kaksi ottelua mutta joutui jäämään kolmannesta pois saatuaan kahden varoituksen seurauksena punaisen kortin ottelussa Italiaa vastaan. Kaikkiaan Pope pelasi 82 maaottelua ja teki niissä kahdeksan maalia vuosina 1996–2006.
Ptolemaios VI
Ptolemaios VI Filometor (; noin 191–145 eaa.) oli Egyptin kuningas 180–145 eaa. Hänen vanhempansa olivat Ptolemaios V ja Kleopatra I.
Kun Ptolemaios V kuoli vuonna 180 eaa., oli Ptolemaios VI vasta noin 12 vuoden ikäinen. Hän hallitsi aluksi äitinsä Kleopatra I:n kanssa. Kun Kleopatra I kuoli vuonna 176 eaa., meni hän naimisiin siskonsa Kleopatra II:n kanssa. Vuonna 170 eaa. seleukidien Antiokhos IV hyökkäsi Egyptiin. Vuonna 168 eaa. hän antoi kruunata itsensä Egyptin kuninkaaksi, mutta luopui kruunustaan Rooman senaatin määräyksestä. Tämän jälkeen Ptolemaios VI otti kanssahallitsijoikseen siskonsa Kleopatra II:n ja veljensä Ptolemaios VIII Fyskonin. Vuonna 164 eaa. Ptolemaios Fyskon syrjäytti hänet. Ptolemaios VI pakeni Roomaan jossa hän sai tukea, muun muassa Cato vanhemmalta. Aleksandrian asukkaat auttoivat hänet palaamaan valtaan vuonna 163 eaa. Ptolemaios VI kuoli vuonna 145 eaa. taistelussa seleukidien Aleksanteri Balasta vastaan.
Ptolemaios VI ja Kleopatra II saivat ainakin kolme lasta.
Pergamonin kuninkaan Attalos III kihlattu Berenike saattoi myös olla Ptolemaioksen tytär, mutta tästä ei ole varmuutta.
Revitty Harso
Revitty Harso tai Gora oli uuden aallon yhtye, joka porilaisuutensa vuoksi liitettiin myös porirock-ilmiöön. Yhtyeen varsinaiset perustajat olivat Jari Stenvall ja Timo Lilja. Yhtye keikkaili aktiivisesti vuosina 1984–1986 nimellä Gora, kokeiltuaan jonkin aikaa myös Puolikuu-nimeä.
Gora toimi alussa lyhyen aikaa kolmijäsenisenä. Ensikeikkansa yhtye teki 1983 Yö-yhtyeen lämmittelijänä Ulvilassa. 1984 yhtyeen vahvaääniseksi laulajaksi löytyi harjavaltalainen Timo Pääkkö. Yhtyeen kehitys ja määrätietoisempi harjoittelu lähtivät käyntiin vasta Pääkön löydyttyä.
Yhtyeen ohjelmisto oli omaa, mutta sisälsi myös muutamia cover-kappaleita, kuten Pelle Miljoonan ”Lähdetään kiitämään” (alun perin Eddie & the Hot Rods: ”Do Anything You Wanna Do”), Johnny Thunders & The Heartbreakersin esittämä Richard Hellin ja Dee Dee Ramonen ”Chinese Rock” sekä punk-tyyliseksi muokattu Sammy Babitzinin esittämä suomi-iskelmän klassikko ”Daa Da Daa Da” (Kari Kuuvan sävellys ja sanat).
Yhtyeen itse tekemä musiikki otti vaikutteita suomalaisista ja brittiläisistä niin sanotun uuden aallon yhtyeistä (esimerkiksi The Clash ja Hanoi Rocks) ja tämä päti myös yhtyeen esiintymistyyliin. Lisäksi kuultavissa oli myös suomalaisen popin ja 1980-luvun brittipopin (esimerkiksi The Smiths) vaikutteita.
Gora osallistui rockin SM-kilpailuihin. Yhtye voitti aluekilpailun Porissa 1985, mutta tie pysähtyi semifinaalissa Tampereella. Ensimmäinen miehistönvaihdos tapahtui, kun rumpali Timo Lilja lähti juuri Yöstä eronneen Jussi Hakulisen matkaan ja Liljan tilalle tuli Mikael "Miku" Ulfves. Harjoitteleminen tiivistyi. Tällä kokoonpanolla se julkaisi vuonna 1986 singlen, tuottajana Mats Huldén ja äänittäjänä Juha Heininen. Single levytettiin Euros Records -levy-yhtiölle Millbrook Studiolla Helsingissä. Hieman ennen levyn julkaisua yhtye muutti nimensä Revityksi Harsoksi. Ulfves erosi puolentoista vuoden soittamisen jälkeen tuntemattomasta syystä pian levyttämisen jälkeen ja seuraavan rumpalin nimi oli Seppo Heinonen, mutta tällä kokoonpanolla yhtye ei ehtinyt tehdä enää yhtään keikkaa. Yhtye kariutui riitoihin juuri singlen ilmestyttyä ja lopullisesti se hajosi laulaja Timo Pääkönkin liittyessä Hakulisen yhtyeeseen Kinsky, johon hän meni kitaristiksi.
Timo Pääkkö on jatkanut muusikonuraansa ja pian Goran hajoamisen jälkeen hän perusti Penniless People of Bulgarian. 2000-luvulla hän perusti oman pienlevy-yhtiön SoundHawk Records, psykedeelisvaikutteista musiikkia soittavan The Electric Crayon Setin ja garage-rock-yhtyeen Love Messengers. The Electric Crayon Setin rumpalina on Goran toinen perustajajäsen Timo Lilja. Goran hajoamisen jälkeen 1986 kitaristi Mika Raekivi perusti Löysät Ritarit, ja soitti myös 1990-luvulla bassoa turkulaisessa The Dynamite Fishersissa.
SoundHawk Records julkaisi 2011 yhtyeen alkuperäisellä Gora-nimellä kokoelma-albumin "Revitty harso", joka sisältää uudelleenjulkaistuna ja -masteroituna yhtyeen ainoaksi jääneen vinyylisinglen ja sen lisäksi demoja ja radiosessioita.
Vertex (yhtye)
Vertex oli yhdysvaltalainen heavy metal -yhtye. Entisenä Rattin laulajana tunnetuksi tullut Stephen Pearcy perusti sen vuonna 1996. Yhtye ei saanut kovin paljoa suosiota, ja Vertexin ainoa levy ilmestyi yhtyeen perustamisvuonna.
Vandaalit (yhtye)
Vandaalit on hyvinkääläinen punkrock-yhtye, joka on julkaissut kuusi albumia.
Vandaalien esiaste oli 1970-luvun puolivälissä vaikuttanut Hard-Boiled, jonka rumpalina oli Ari. Yhtye teki alusta alkaen omia kappaleitaan. Aluksi laulukielenä oli englanti, mutta joitakin alkuaikojen kappaleita on sittemmin levytetty myös suomeksi. Yhtye soitti alkutaipaleellaan paljon muun muassa Hurriganesin kappaleita. Radiosta kuultu Ramonesin toinen LP "Leave Home" innosti kuitenkin yhtyeen siirtymään punkrockiin. Ennen laulukielen vaihtamista suomeksi ehti hetken käyttää nimeä Schlachthof Fünf.
Vandaalit aloitti toimintansa nelimiehisenä, ja yhtyeen ensimmäinen levytys "Älä pilaa nuoruuttasi" Hilselp-kokoelmalle tehtiinkin tällä vahvuudella. Sepi, Ari, Häkli ja Piitsi kutsuivat kuitenkin viidenneksi jäseneksi Hermones-nimisessä hyvinkääläisessä punk-yhtyeessä vaikuttaneen kitaristi Kliden. Klide oli mukana äänittämässä neljää Vandaalit-kappaletta Hilse II -kokoelmalle. 1979 Poko Rekords julkaisi Vandaalien ensimmäisen albumin "Namuja lapsille."
Vandaalit hajosi kesällä 1981 kitaristien lähdettyä armeijaan. Häkli oli jättänyt yhtyeen musiikillisten erimielisyyksien takia jo reilut puoli vuotta aiemmin. Vandaalien vuonna 1981 julkaistulla toisella albumilla "Raaputtamalla rokkia" laulajana oli Häklin sijaan Klide. Yhtyeen viimeiseksi singleksi jäi vuoden 1982 puolella julkaistu "Heikot sortuu elontiellä".
Yhtye teki 1980-luvun puolivälissä pari keikkaa, mutta paluu onnistui kunnolla vasta 1991. Samana vuonna yhtye levytti "Apinoiden platta" -albumin ja runsas vuosi myöhemmin "Psykoakatemian". 1993 toiminta lopetettiin jälleen. Seuraavien viidentoista vuoden aikana yhtyettä kuitenkin kysyttiin muutamia kertoja palaamaan lavoille. Yhtye kieltäytyi kutsuista, kunnes vuoden 2008 syksyllä rockvaikuttaja Miettinen halusi uudelleenjulkaista Hilse-lehdet yksien kansien sisällä. Hän halusi järjestää julkaisun yhteyteen Hilse-konsertin, johon hän kysyi Vandaaleita esiintymään. Yhtye suostui ja aloitti harjoittelun tapahtumaa varten.
Hilse-konsertti jäi lopulta järjestämättä, mutta koska yhtye oli jo harjoitellut, päätti se palata taas lavoille. Vandaalien ensimmäinen keikka paluun jälkeen oli tammikuussa 2009. Sen jälkeen yhtye on tehnyt jonkin verran keikkoja sekä äänittänyt livelevyn, joka julkaistiin syksyllä 2009. Vandaalien kuudes levy, "Kaupallista paskaa", ilmestyi 7. syyskuuta 2011. Levyn julkaisi Hyena Records ja levyn tuottajana toimi muusikko Jukka Orma. Albumin julkaisun myötä Vandaalit liittyi niiden yhtyeiden joukkoon, jotka ovat julkaisseet materiaalia viidellä eri vuosikymmenellä. Vandaalien taru päättyi kuitenkin ainakin toistaiseksi vuonna 2014.Appa tuli yhtyeen basistiksi jo ennen kuin ensilevy "Namuja lapsille" ilmestyi. Sepi kuitenkin soitti ja lauloi taustat vielä "Namuja lapsille" -levyllä. Ari ja Klide perustivat sittemmin Sticky Fingers -yhtyeen. Vandaalit innostui soittamaan uudelleen nähtyään toisensa Kliden 30-vuotissyntymäpäivillä. Yhtye jatkoi toimintaansa seuraavat kolme vuotta tehden sinä aikana kaksi albumia, muutaman singlen, musiikkivideon ja keikkoja.
Westminsterin palatsi
Westminsterin palatsi () eli parlamenttitalo on paikka, jossa Yhdistyneen kuningaskunnan parlamentin ylä- ja alahuone kokoontuvat. Palatsi sijaitsee Lontoossa Thamesin pohjoisrannalla, Westminsterin kaupunginosassa. Sen lähistöllä Whitehall-kadun tuntumassa on muitakin hallintorakennuksia.
Palatsin vanhin osa, Westminster Hall vuodelta 1097, on yhä olemassa. Alun perin palatsi toimi kuninkaallisena asuntona, mutta yksikään monarkki ei ole asunut siellä sitten 1500-luvun. Suurin osa nykyisistä rakenteista on peräisin 1800-luvulta, jolloin palatsia kunnostettiin sen vaurioiduttua pahoin tulipalossa vuonna 1834. Jälleenrakennustöiden suunnittelusta olivat vastuussa arkkitehdit Sir Charles Barry ja Augustus Welby Pugin. Rakennus on esimerkki uusgotiikasta rakennustaiteessa. Yksi palatsin tunnetuimmista piirteistä ja turistikohteista on sen kellotorni, jossa sijaitsee kuuluisa Big Ben -kello.
Palatsissa on yli tuhat huonetta, joista tärkeimmät ovat ylä- ja alahuoneen istuntosalit. Rakennuksessa on myös kirjastoja, ruokaloita, baareja ja kuntosaleja. Palatsi on tärkeä hallinnollisten tapahtumien kuten parlamentin avajaisten tapahtumapaikka. Westminsterin palatsi liitetään jopa niin läheisesti ylä- ja alahuoneeseen, että ”Westminsteriä” on alettu käyttää ”parlamentin” synonyymina. Muut parlamenttirakennukset sijaitsevat lähirakennuksissa, kuten Portculls Housessa ja Norman Shaw -rakennuksissa.
Westminsterin palatsi, Westminster Abbey ja St. Margaret's -kirkko muodostavat Unescon maailmanperintökohteen.
Kanihyppy
Kanihyppy on lemmikkikanien urheiluharrastus, jossa kanit kisaavat niin esteistä muodostuvilla radoilla kuin pituus- ja korkeushypyssäkin. Laji on rantautunut Suomeen 1990-luvulla Ruotsista, jossa sitä on harrastettu jo 1970-luvulta lähtien.
Esteharrastuksen voi aloittaa mikä tahansa kani sen rotuun, ikään tai sukupuoleen katsomatta. Hyvälle estekanille ominaispiirteitä ovat kuitenkin rohkeus ja avoin luonne. Nykyään iso osa estehypyssä kilpailevista kaneista on juuri estehyppyä varten jalostettuja esteristeytyksiä, joita kasvattaa Suomessa useampi kasvattaja. Estehypyn tarkoitus on, että kani hyppää omasta tahdostaan. Lajissa on erilaisia ratatyyppejä, joista yleisimmät ovat suora- ja mutkarata. Suoralla radalla esteet ovat jonomuodostelmassa, kun taas mutkarata muistuttaa hevosten esterataa. Ratatyyppejä kilpaillaan neljässä eri luokkatasossa: helppo, keskivaikea, vaikea ja eliitti. Jokainen kani aloittaa kilpailemisen helposta luokasta, ja luokkanousupisteitä kerätessään etenee seuraavalle luokkatasolle. Suora- ja mutkaratojen lisäksi kilpaillaan korkeus- ja pituushypyssä. Harvoin järjestettäviä erikoisempia kilpailuluokkia ovat esimerkiksi tiimi- ja slalomhyppy. Kanin esteitä on paljon eri muotoisia ja -kokoisia.
Kanien korkeyshypyn maailmanennätys on 105 cm, jonka hyppäsi ruotsalainen esteristeytys Snöflingans S Ch Majesty of Night 18. huhtikuuta 2015. Korkeushypyn suomenennätyksen 97 cm teki risteytysuros Banarama's Ch Arnos Grove syksyllä 2017 Liedossa. Pituushypyn maailmanennätys on ollut tanskalaisen Yaboo-kanin hallussa jo vuodesta 1999, jolloin se ponkaisi 300 cm. Suomenennätys pituudessa tehtiin vuonna 2015, kun esteristeytys Valhalla loikkasi 290 cm.
Suomessa kanihyppytoimintaa järjestää kaksi yhdistystä: Suomen Kanihyppääjät ry (SKH) ja Suomen Estekanit ry (SEK).
Nashville Predators
Nashville Predators on NHL-liigassa pelaava yhdysvaltalainen jääkiekkojoukkue, jonka kotikaupunki on Tennesseen osavaltiossa sijaitseva Nashville. Joukkue on perustettu vuonna 1998 ja se pelasi ensimmäisen kautensa vuosina 1998–99.
Nashville pelaa läntisen konferenssin keskisessä divisioonassa yhdessä Chicago Blackhawksin, Colorado Avalanchen, Dallas Starsin, Minnesota Wildin, St. Louis Bluesin ja Winnipeg Jetsin kanssa. Joukkueen kotiareenana toimii Bridgestone Arena, joka sai nykyisen nimensä helmikuussa 2010.
Joukkueen nimeksi valittu Predators () on viittaus Nashvillesta vuonna 1971 löytyneeseen sapelihammaskissan torahampaaseen. Muita nimiehdotuksia joukkueelle olivat Ice Tigers, Fury ja Attack.
Esaias
Esaias on miehen etunimi.
Esaias on kreikkalainen vastine heprealaisperäiselle nimelle "Jesaja", jolle on tarjottu useita merkityksiä, kuten 'Jahven pelastus' tai 'Jumala on pelastus'.
Suomen almanakassa Esaias esiintyy jo 1600-luvulla päivällä 21. helmikuuta. Nimi oli 1700-luvun alkupuolella joinakin vuosina kirjoitusasussa "Esajas" tai "Jesaias". Vuodesta 1708 nimi on ollut päivällä 6. heinäkuuta, tosin 1765–1773 se oli päivällä 5. heinäkuuta. Nimi poistettiin almanakasta 1928, mutta palautettiin 1950.
Vuoden 2009 loppuun mennessä Suomessa on Väestörekisterikeskuksen mukaan 1 303 miestä saanut nimekseen Esaias.
Savile Row
Savile Row on kauppakatu Westminsterin kaupunginosassa Lontoossa, lähellä Piccadilly Circuksen metroasemaa.
Savile Row, tai lyhyemmin The Row on kuuluisa räätäliliikkeistään. Savile Row suit on englantilaisen rikkaan herrasmiehen ensisijainen valinta puvuksi, ja saattaa maksaa kankaasta ja räätälistä riippuen useita tuhansia puntia. Kuuluisa räätäliliike Cad & the Dandy sijaitsee osoitteessa 13 Savile Row.
Katu on myös kuuluisa The Beatles -yhtyeen 30. tammikuuta 1969 pitämästä "Rooftop"-konsertista tuolloin kadun varrella sijainneen yhtiönsä rakennuksen katolla.
Jules Vernen romaanin "Maailman ympäri 80 päivässä" päähenkilö Phileas Fogg asui Savile Row'lla numero 7:ssä.
Nintendo Software Technology Corporation
Nintendo Software Technology Corporation (myös "Nintendo Software Technology" tai ""NST"") on Redmondissa, Washingtonissa majaa pitävä ensimmäisen osapuolen (first-party) kehittäjä Nintendolle. NST luotiin erityisesti luomaan Nintendon pelejä Pohjois-Amerikan markkinoille. NST:n johdossa on tällä hetkellä Shigeki Yamashiro, joka tuli toimitusjohtajaksi vuonna 2002. NST:n ensimmäinen peli "Ridge Racer 64", paranneltu versio Namcon "Ridge Racerista", julkaistiin Nintendo 64:lle vuonna 2000. Sen jälkeen NST on tehnyt useita muita tunnettuja pelejä. NST:n päämaja on samassa rakennuksessa DigiPenin kanssa, mikä on teknologiaan keskittynyt opisto.
Sveitsin jalkapallomaajoukkue
Sveitsin jalkapallomaajoukkue on Sveitsin jalkapalloliiton hallinnoima joukkue, joka edustaa Sveitsiä kansainvälisissä otteluissa.
Sveitsi on parhaimmillaan ollut MM-kisoissa puolivälierissä (1934, 1938 ja 1954). EM-kisoissa se on selviytynyt lopputurnaukseen kolmesti (1996, 2004 ja 2008), mutta ei ole päässyt alkulohkoaan pidemmälle.
Sveitsi on ainoa joukkue, joka on pudonnut jatkosta jalkapallon maailmanmestaruuskisoissa päästämättä ainoattakaan pelitilannemaalia. Tämä tapahtui vuonna 2006, jolloin Sveitsi hävisi Ukrainalle rangaistuspotkukilpailuissa 0-3. Samalla Sveitsistä tuli maailmanmestaruuskisojen ainoa joukkue, joka ei ole kyennyt maalintekoon rangaistuspotkukilpailussa.
Riding Sponsor
Riding Sponsor (s. 3. toukokuuta 1985) on Suomessa syntynyt Nevele Trottingin kasvattama ranskalais-amerikkalainen ravuri.
Riding Sponsor varttui ja kilpaili uransa menestysvaiheen Lars-Erik Stenbergin valmentamana Vihdissä, jonne myöhemmin palasi siitosoriiksi. Kilpailu-uran Riding Sponsor aloitti Vermossa 21. syyskuuta 1988 Jorma Kontion ohjastamana sijoittuen toiseksi ajalla 21,4.
Kolmivuotiskausi ei ollut hevosen parhaimpia, vaan hevonen kehittyi puoliranskalaiseksi tyypillisesti hiukan amerikkalaisia hitaammin. Kolmivuotiskausi päättyi lukemiin kolme starttia, kaksi kakkossijaa ja 925 € voitettua rahaa.
Nelivuotiskausi oli jo paljon lupauksia herättävä lukemin 19 starttia kymmenen voittoa ja 14 834 euroa juostua rahaa.
Viisivuotiaana Riding Sponsor alkoi tehdä todellista tulosta. Hevonen voitti ensin Kouvolassa suomenmestaruuden ajalla 15,7 ja teki sen jälkeen suomalaisen raviurheilun historiaa voittamalla ensimmäisenä Suomessa syntyneenä ravurina Ranskassa. Riding Sponsor voitti Pariisissa 18. elokuuta 1990 Prix de Stockholmin Jorma Kontion ajamana ajalla 13,0 ja kasvattaen voittosummaa 17 356 eurolla. Viisivuotiskausi päättyi lukemiin 14 starttia, 10 voittoa, 49 985 euroa rahaa ja ennätys 13,0a.
Kuusivuotiaana Riding Sponsor kilpaili vielä Stenbergin tallista saavuttaen muun muassa Suomenmestaruuden 
ja 13:sta startista 2 voittoa ja 23 495 euroa.
Myöhemmin hevonen kilpaili ruotsalaisen menestysvalmentajan Torbjörn Janssonin tallista käsin kuitenkaan saamatta mainittavampaa menestystä.
Riding Sponsorin kilpailu-ura oli kokonaisuudessaan 81 starttia, 21 voittoa ja 102 599 euroa juostua rahaa.
Riding Sponsorilla on 176 rekisteröityä varsaa, joista kesäkuussa 2012 98 startannutta. Haamumailin jälkeläisistä ovat saavuttaneet ainoastaan Hearty Snowball 14,6, Born To Go 14,4, Ideal Frost 14,3 ja Diabolo 14,3.
Pasi Petriläinen
Pasi Petriläinen (s. 5. toukokuuta 1978 Pirkkala) on suomalainen jääkiekkopuolustaja, joka pelasi urallaan 438 SM-liigaottelua.
Vuonna 1999 Petriläinen oli vain 21-vuotiaana Tapparan kapteeni. Kasvattajaseuransa Tapparan lisäksi Petriläinen on pelannut SM-liigaa TPS:ssä ja Ilveksessä, Elitserieniä Timråssa ja Södertäljessa sekä Allsvenskania Skellefteåssa ja Björklövenissä. New Jersey Devils hänet NHL:ään vuonna yhdeksännellä kierroksella.
Petriläinen teki sopimuksen venäläisen Neftehimik Nižnekamskin kanssa marraskuun alussa 2007. Petriläisen sopimus kuitenkin sanottiin irti kahden viikon jälkeen. Marraskuun lopussa Petriläinen siirtyi Sloveniaan Olimpija Ljubljanaan. Kaudella 2008–2009 hän pelasi Olimpija Ljubljanan lisäksi Allsvenskanin Björklövenissä kuusi ottelua. Seuraavalla kaudella Petriläinen pelasi yhteensä seitsemän ottelua LeKissä ja Ilveksessä. Kaudeksi 2010–2011 hän siirtyi Ranskan pääsarjan Étoile noire de Strasbourgiin. Petriläinen joutui lopettamaan uransa tammikuussa 2012, kun hän lensi pää edellä laitaan. Häneltä murtui kolmas niskanikama, ja yksi päähän johtavista valtimoista vaurioitui.
Petriläinen on pelannut myös Suomen A-maajoukkueessa ja nuorten maajoukkueessa. Vuoden 1998 kotiturnauksessa hän oli kultaa voittaneen nuorten MM-joukkueen kapteeni.
Petriläinen voitti rullakiekon Suomen-mestaruuden Team 957:n paidassa vuonna 1999.
Jääkiekkouran jälkeen Petriläinen kouluttautui sairaanhoitajaksi- Vuonna 2016 hän asui Tampereella.